Komisijos reglamentas (EB) Nr. 1244/95
1995 m. gegužės 31 d.
iš dalies keičiantis Reglamentą (EB) Nr. 1431/94, nustatantį išsamias importo priemonių, numatytų Tarybos reglamente (EB) Nr. 774/94, taikymo paukštienos sektoriuje taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. kovo 29 d. Tarybos reglamentą (EB) Nr. 774/94, nustatantį tam tikras Bendrijos tarifines aukštos kokybės jautienos, taip pat kiaulienos, paukštienos, kviečių ir meslino bei sėlenų, išsijų ir kitų liekanų kvotas bei numatantį tokių kvotų administravimą [1], ypač į jo 7 straipsnį,
atsižvelgdama į 1994 m. gruodžio 22 d. Tarybos reglamentą (EB) Nr. 3290/94 dėl patikslinamųjų pataisų ir pereinamojo laikotarpio priemonių, reikalingų žemės ūkio sektoriuje, siekiant įgyvendinti susitarimus, sudarytus daugiašalių prekybos derybų Urugvajaus raunde [2], ypač į jo 3 straipsnio 1 dalį,
kadangi Komisijos reglamente (EB) Nr. 1431/94 [3] su paskutiniais pakeitimais, padarytais Reglamentu (EB) Nr. 406/95 [4], nustatytos Reglamentu (EB) Nr. 774/94 numatytos išsamios importo sistemos taikymo paukštienos sektoriuje taisyklės;
kadangi susitarime dėl žemės ūkio, priimtame daugiašalių prekybos derybų Urugvajaus raunde, ir patvirtintame Tarybos sprendimu 94/800/EB [5], panaikinti žemės ūkio produktų importo mokesčiai ir numatyti tik Bendrojo muitų tarifo mokesčiai; kadangi todėl reikia atitinkamai suderinti Reglamentą (EB) Nr. 1431/94;
kadangi siekiant užkirsti kelią spekuliacijai ir atsižvelgiant į įgytą patirtį, ypač dėl didelio pareiškėjų skaičiaus, reikia patikslinti galimybės pasinaudoti sistema sąlygas, kad ja nesinaudotų veiklos vykdytojai, neketinantys patys naudoti sertifikatų;
kadangi Paukštienos ir kiaušinių vadybos komitetas per jo pirmininko nustatytą laikotarpį nepareiškė savo nuomonės,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1431/94 iš dalies keičiamas taip:
1) 3 straipsnio a punktas pakeičiamas ir išdėstomas taip:
"a) pateikiantieji paraiškas importo licencijai gauti turi būti fiziniai arba juridiniai asmenys, kurie paraiškų pateikimo metu valstybių narių kompetentingoms institucijoms gali įrodyti, kad jie kiekvienais iš dvejų kalendorinių metų iki paraiškos licencijai gauti pateikimo metų importavo ne mažiau kaip 80 tonų (produkto masė) produktų, kurių kodai pagal KN yra 0207, 160231 arba 160239. Tačiau nei mažmeninės prekybos įmonėms, nei restoranams, parduodantiems savo produktus galutiniam vartotojui, šios sistemos lengvatos netaikomos.";
2) I, II ir III prieduose žodžiai "žemės ūkio produktų importo mokestis" pakeičiami į "Bendrojo muitų tarifo mokestį".
2 straipsnis
Šis reglamentas įsigalioja 1995 m. birželio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. gegužės 31 d.